אוגוסט רודן

רנה פרנסואה אוגוסט רודן (בצרפתית: René François August Rodin; ) היה פסל צרפתי מהידועים בתקופתו, והנחשב כאב המייסד של הפיסול המודרני.  מפסליו המפורסמים "האדם החושב", הנשיקה, ושערי הגיהנום.

 ביוגרפיה 
רודן נולד בפריז למשפחה פשוטה, אביו היה פקיד במשרד המשטרה ואימו עקרת בית. בבית הספר היה תלמיד חלש, בין היתר מאחר שליקוי הראייה שלו התגלה בשלב מאוחר יחסית. הוא צייר מגיל צעיר וגילה את הפיסול בנערותו. למרות כישרונו, מוצאו עמד לו לרועץ, ובתחילת דרכו האמנותית לא האירה לו ההצלחה פנים: במשך כעשרים שנה התפרנס כעובד בסדנא של פסל, כצייר על קרמיקה ומעבודות גילוף. שלוש פעמים נדחו בקשותיו להתקבל ל"בית הספר הגבוה לאומנויות יפות" שבפריז, שקבלה אליו הייתה בזמנו התנאי להצלחה כאומן. את הכשרתו האומנותית קיבל בבית ספר לאומנות יישומית דקורטיבית ומתמטיקה. 

שמאל|ממוזער|250px|פירוט האדם החושב על שערי הגיהנום.

המפנה בקריירה שלו חל באמצע שנות השבעים של המאה ה-19, עת סייר באיטליה והתבונן ביצירותיו של מיכלאנג'לו. מיצירות אלה שאב את ההשראה ליצירתו החשובה הראשונה - עידן הברונזה, 1876. הדמות המפוסלת ביצירה נראתה אנושית אך רחוקה מאוד מהסגנון המקובל. הריאליזם של הדמות היה חריף כל כך, שרודן נאשם ביצירת פסל מיציקה על גופו של המודל החי, מה שנתפס כרמייה. רודן הוכיח את חפותו, והפסל "תקופת הברונזה" הביא לו מוניטין ובשנת 1880 נרכש על ידי ממשלת צרפת. באותה שנה, הוזמן בידי ממשלת צרפת הפסל "שערי הגיהנום", עליו שקד עד למותו. מעל השער ניצב מודל קטן של פיסלו המפורסם ביותר, האדם החושב. לצד זאת, עבד רודן על אנדרטה לכניעת העיר קאלה ולסופר אונורה דה בלזק. פסלים אלה איתגרו את האסתטיקה המסורתית, ועוררו ביקורת רבה.

בשנת 1900, גדל פרסומו של רודן, והוא ניהל קשרים עם הסופר אוסקר וויילד והמשורר ריינר מריה רילקה שהיה למזכירו במשך מספר שנים. באותה תקופה החל רודן למכור פסלים לתעשיינים אמריקאים. בשנת 1917, נדבק רודן בשפעת, ומת בגיל 77.

 יצירותיו הבולטות 
 שערי הגיהנום 

שמאל|ממוזער|200px|שערי הגיהנום של רודן, בשליש העליון רואים את האדם החושב.
בשנת 1880 הזמינה ממנו ממשלת צרפת פרויקט פיסולי ענקי – שער ברונזה גדול בשם שערי הגיהנום. שער זה היה אמור להיות הפתח למוזיאון לאמנות דקורטיבית, שלא הוקם בסופו של דבר. רודן שקד על בניית השער במשך שלושים ושבע שנים עד למותו ב-1917.  השער לא הושלם מעולם.

האב-טיפוס לשערו של רודן הוא "שער גן העדן" שהציב לורנצו גיברטי במאה ה-15 בפתח הבפטיסטריום של פירנצה.

 האדם החושב 

"האדם החושב" היושב במרכז מעל שתי דלתותיו של שערי הגיהנום, הוא דיוקנו הדמיוני של דנטה וסמל רוחו החוקרת של האדם. הדמות אפופה בפסימיות אינטלקטואלית שהייתה אופיינית לשנות השמונים של המאה ה-19.

האדם החושב הוא פסלו הנודע ביותר של רודן. הוא הועתק בקנה מידה מונומנטלי גם בשיש וגם בברונזה וזכה לרפרודוקציות רבות בקנה מידה קטן יותר. על קברו של רודן במדון (Meudon) שליד פריז הוצב, על פי בקשתו, העתק עשוי ברונזה של פסל זה. יציקות רבות של יצירה זו בוצעו מאז ובדומה לרוב יצירותיו של רודן אפשר לראותן גם במוזיאוני רודן בפריז ובפילדלפיה.

 שועי העיר קאלה 

ממוזער|שמאל|200px|שועי העיר קאלה בעיר קאלה שבצרפת.

הפסל הושלם בשנת 1888 והוא מתאר את כניעת העיר קאלה שעל גדת התעלה האנגלית לאדוארד השלישי לאחר מצור שנמשך למעלה משנה, בשנת 1347, במהלך מלחמת מאה השנים. רודן עורר מחלוקת כאשר בחר להציג את נציגי העיר כאנשים שבורים וכואבים ולא כגיבורי עירם.

 עבודות נוספות 
יצירות נודעות נוספות של רודן:
 עידן הברונזה - 1876
 הקריאה לנשק - 1879
 אישה כורעת - 1882
 הנשיקה - 1886
 יד אלוהים - 1896
 בלזק - 1898

 ראו גם 
 מוזיאון רודן

 לקריאה נוספת 
 פסלי אוגוסט רודן, נבחרו בידי לודוויג גולדשיידר, צולמו על ידי אילזה שניידר לנגייל, הקדמה מאת סומרוויל סטורי, תרגמה אפרת כרמון, 1965.
 ע' שלזינגר,  יצירות אוגוסט רודין , סיני תל אביב תש"ח 1948.
 ריינר מריה רילקה,  אוגוסט רודן, תל אביב, מחברות לספרות, תשכ"ד 1964
 אוגוסט רודן - חייו ויצירתו, האמנות: שיחות עם פול גסל,(פתח דבר-גבריאל טלפיר), תרגום מצרפתית: מרים וגבריאל טלפיר, הוצאת גזית.
 אחים לתשוקה - קאמי ופול קלודל, דומיניק בונא, תרגום: רמה איילון, הוצאת ספרית מעריב, 2009

 קישורים חיצוניים 


 דנה אשכנזי, גן הפסלים של אוגוסט רודן - באתר "פולימורפיזם", אימגו – כתב-עת דיגיטלי בנושאי תרבות ותוכן, ינואר 2010





 Discover Rodin, Google Arts & Culture, 2019

*
קטגוריה:פסלים אימפרסיוניסטים
קטגוריה:מעוטרי אות לגיון הכבוד
קטגוריה:פסלים צרפתים במאה ה-19
קטגוריה:פסלים צרפתים במאה ה-20
קטגוריה:צרפתים שנולדו ב-1840
קטגוריה:צרפתים שנפטרו ב-1917
קטגוריה:פסלים צרפתים